Belföldi Vasárnapi Iskola

Kicsit furcsán hangzik, de a fenti iskola külföldön, a Partiumban kezdődött.

Benkei Ildikó újságíró, a Vasárnapi Iskola Alapítvány megalapítója, (aki azóta már a Magyar Kultúra Lovagja címet elnyerte) eredetileg azért hozta létre ezt az alapítványt, hogy a Partiumban élő magyar családok gyermekeinél ébren tartsák a magyar nyelvet, történelmet. Egy konferencián találkoztam vele, s elhatároztam, ha jóváhagyja, csatlakozom hozzájuk. Ez meg is történt, és pár évig jártam velük minden hónap egy szombatján Erdélybe. Aztán arra a következtetésre jutottam, látva áldozatos munkájukat, hogy nálunk idehaza is nagy szükség lenne ilyen munkára, ugyanis akkor éppen elég rossz állapotban volt az oktatás ügye, s valahogy úgy éreztem, hogy különösen a cigányság gyermekeivel kellene többet foglalkozni.

Így hát elindultam, s olyan szerencsében volt részem, hogy Benedek Anikó tanárnő személyében kiváló partnerre találtam, Batki Ottó igazgató úr személyében pedig egy őszinte támogatóra , aki megnyitotta ehhez a tevékenységünkhöz iskoláját.

Azóta 5 év telt el, s ez alatt az öt év alatt sok-sok kellemes és vidám órát töltöttünk el a gyerekekkel. Anikó fantasztikus órákat tartott, én pedig – szerény képességeimhez mérten – igyekeztem jópofa kézműves dolgokat készíteni együtt a gyerekekkel, s a világ néhány, különös dolgára felhívni a figyelmüket, mely során barangoltunk a felfedezők között, híres festők műveinek képeit próbáltuk beazonosítani leírásuk alapján, s vidám, magunk készítette társasjátékokkal is jókat szórakoztunk, nevettünk.

Anikó kiváló szervezőképességének köszönhetően volt két jótékonysági hangversenyünk is a siklósi katolikus templomban kiváló művészek közreműködésével, s nem különben rangos védnökök részvételével, úgy mint Székely János püspök úr, aki elkötelezett híve a cigány pasztorációnak, és Ékes Ilona parlamenti képviselő, aki a gyermekek jogai és az emberkereskedelem elleni harc kiemelkedő személyisége. Segítette még munkánkat az Emberi Erőforrás Minisztériumából Oláhné Kiss Anita, aki nagyon érdekes és hasznos önismereti órát tartott a cigány gyerekek részére, nagyon élvezték és biztosan sokat tanultak magukról és arról, hogy erre büszkék legyenek, s ezt a büszkeséget szorgalmukkal mutassák ki a társadalom irányába. Anikó munkáját dicséri szintén, hogy a legelső foglalkozásunk a parlamentben lehetett Hoppál Péter képviselő úr közreműködésével, aki lehetővé tette ezt a látogatást.

Nagy élmény volt mindannyiunk számára, de különösen a gyerekeknek, hogy megnézhettük Munkácsy Mihály képeit a nagy kiállítás idején a Magyar Nemzeti Galériában, ahol szintén kaptunk támogatást ehhez. Nagy öröm volt számomra, amikor a gyerekek, letekintve a Galéria előtti parkból a városra, csillogó szemmel azt mondták: ilyen szépet még sohasem láttak!!! Kiemelkedő esemény volt a kis életükben az a két alkalommal megrendezett nyári tábor is, amit a támogatások összegéből meg tudtunk engedni magunknak. Anikó szervezésében részt vettek várjátékokon, voltak strandon, igazi, szakértő kézművessel dolgozhattak,kirándultak, csónakáztak. Szép karácsonyi ünnepségeket is tudhatunk magunk mögött, amikor nemcsak megajándékoztuk egymást és együtt énekeltünk, de a katolikus egyház képviselője is megtisztelte kis rendezvényünket, s áldásával emelte a karácsony fényét.

Azt hiszem elmondhatom, hogy ez az 5 év nagy-nagy élmény volt, és abban bízunk, hogy a gyerekek is jól érezték magukat, sokat tanultak, nemcsak tananyagot, de talán felismerték a barátság, a közösségi kapcsolatok, együttérzés, egymás segítése fontosságát a társadalmi együttélésben.

Sajnálatos módon az egészségi állapotunk nem engedte, hogy tovább tudjuk vinni ezt a kezdeményezést. Reménykedtem, hogy talán valaki utánunk felvállalja, de hát mindenkinek sok volt a feladata, megértettem, de azért titkon még mindig reménykedem….

Mindazonáltal ismételten hálás szívvel köszönöm igazgató úrnak a támogatást, a befogadást, hiszen nélküle ez nem jöhetett volna létre! Köszönöm Benedek Anikónak áldozatos munkáját, szervezését és lelkesedését, hiszen nélküle sem jöhetett volna létre ez az öt szép év!

Árvai Bori

Belföldi Vasárnapi Iskola